CELEX: 62021TN0398
Language: el
Date: 2021-07-06 00:00:00
Title: Υπόθεση T-398/21: Προσφυγή της 6ης Ιουλίου 2021 — Ryanair και Ryanair Sun κατά Επιτροπής

23.8.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 338/36
            
         
      Προσφυγή της 6ης Ιουλίου 2021 — Ryanair και Ryanair Sun κατά Επιτροπής
      (Υπόθεση T-398/21)
      (2021/C 338/46)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσες: Ryanair DAC (Swords, Ιρλανδία), Ryanair Sun S.A. (Βαρσοβία, Πολωνία) (εκπρόσωποι: F.-C. Laprévote, E. Vahida, V. Blanc, S. Rating και Ι.-Γ. Μεταξάς-Μαραγκίδης, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να ακυρώσει την απόφαση της καθής της 22ας Δεκεμβρίου 2020 σχετικά με την κρατική ενίσχυση SA.59158 — Πολωνία – COVID-19 — Aid to LOT, (1) και
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγουσες προβάλλουν πέντε λόγους.
      
                  1.
               
               
                  Με τον πρώτο λόγο ακυρώσεως προβάλλεται ότι η καθής προέβη σε εσφαλμένη εφαρμογή του «Προσωρινού πλαισίου για τη λήψη μέτρων κρατικής ενίσχυσης με σκοπό να στηριχθεί η οικονομία κατά τη διάρκεια της τρέχουσας έξαρσης της νόσου COVID-19». Ειδικότερα, οι προσφεύγουσες διατείνονται ότι η καθής δεν απέδειξε ότι η LOT είναι επιλέξιμη για ενίσχυση ανακεφαλαιοποίησης βάσει του Προσωρινού πλαισίου, όπως επίσης ότι η καθής δεν εξέτασε αν υπήρχαν άλλα καταλληλότερα και λιγότερο στρεβλωτικά διαθέσιμα μέτρα πέραν της ανακεφαλαιοποίησης. Οι προσφεύγουσες ισχυρίζονται επίσης ότι η καθής προέβη σε εσφαλμένη εξέταση του ποσού της ανακεφαλαιοποίησης, της χρηματοδότησης της ενίσχυσης και των όρων για την έξοδο του κράτους, καθώς και των στοιχείων της ενίσχυσης σε σχέση με τη διακυβέρνηση και την αποτροπή αδικαιολόγητων στρεβλώσεων του ανταγωνισμού.
               
            
                  2.
               
               
                  Με τον δεύτερο λόγο ακυρώσεως προβάλλεται ότι η καθής προέβη σε εσφαλμένη εφαρμογή του άρθρου 107, παράγραφος 3, στοιχείο β', ΣΛΕΕ, καθόσον έκρινε ότι η εν λόγω διάταξη μπορούσε να συνιστά τη νομική βάση της ενίσχυσης. Οι προσφεύγουσες ισχυρίζονται επίσης ότι η καθής δεν απέδειξε ότι η ενίσχυση είναι αναγκαία, κατάλληλη και αναλογική για την αντιμετώπιση σοβαρής διατάραξης της πολωνικής οικονομίας και δεν προέβη σε «balancing test», τουτέστιν δεν στάθμισε τα αναμενόμενα ευεργετικά αποτελέσματα της ενίσχυσης ως προς την επίτευξη των στόχων του άρθρου 107, παράγραφος 3, στοιχείο β', ΣΛΕΕ, έναντι των δυσμενών της επιπτώσεων ως προς την στρέβλωση του ανταγωνισμού και την επίπτωση στο εμπόριο μεταξύ κρατών μελών.
               
            
                  3.
               
               
                  Με τον τρίτο λόγο ακυρώσεως προβάλλεται ότι η προσβαλλόμενη απόφαση αντιβαίνει σε συγκεκριμένες διατάξεις της ΣΛΕΕ και παραβιάζει γενικές αρχές του Ευρωπαϊκού δικαίου στις οποίες στηρίχθηκε η απελευθέρωση των αεροπορικών μεταφορών στην ΕΕ από τα τέλη της δεκαετίας του 1980 (μεταξύ άλλων, την απαγόρευση των δυσμενών διακρίσεων, την ελεύθερη παροχή των υπηρεσιών –η οποία εφαρμόζεται στις αερομεταφορές βάσει του κανονισμού (ΕΚ) 1008/2008 (2)– και την ελευθερία εγκαταστάσεως).
               
            
                  4.
               
               
                  Με τον τέταρτο λόγο ακυρώσεως προβάλλεται ότι η ότι η καθής δεν κίνησε επίσημη διαδικασία έρευνας παρά την ύπαρξη σοβαρών δυσχερειών και προσέβαλε τα διαδικαστικά δικαιώματα των προσφευγουσών.
               
            
                  5.
               
               
                  Με τον πέμπτο λόγο ακυρώσεως προβάλλεται ότι η καθής παρέβη την υποχρέωση αιτιολογήσεως που υπέχει.
               
            
         (1)  ΕΕ 2021, C 260, σ. 10.
      
         (2)  Κανονισμός (ΕΚ) 1008/2008 του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με κοινούς κανόνες εκμετάλλευσης των αεροπορικών γραμμών στην Κοινότητα (αναδιατύπωση) (EE 2008, L 293, σ. 3).